As I Lay Dying
As I Lay Dying (srpskohrvatski: Kad ležah na samrti) je roman Williama Faulknera premijerno objavljen 1930. godine. Roman je napisan u naletu inspiracije, navodno u samo 47 dana i to u periodu od 00:00 do 04:00 sata, dok je radio u kotlovnici Sveučilišta u Mississippiju. Kasnije je rekao kako nije izmijenio ni riječ u odnosu na originalni rukopis te kako ovaj roman smatra svojim remek-djelom. Radilo se o Faulknerovom petom romanu, a danas se smatra među najboljim djelima XX. vijeka. Naslov knjige potječe iz IX. glave Homerove Odiseje, gdje Agamemnon kaže Odiseju: "As I lay dying, the woman with the dog's eyes would not close my eyes as I descended into Hades."

Radnja

Radnja romana predstavljena je kroz naraciju i perspektivu cijele serije likova, a započinje pripremama za smrt Addie Bundren, majke istoimene obitelji koja već danima leži na samrti u svojoj sobi. Dok Cash Bundren, jedan od njezinih sinova s Anseom, izrađuje lijes, ostala djeca se, svaki na svoj način, brinu oko priprema. Kći Dewey Dell stara o majci, najmlađi sin Vardaman pomaže ocu i starijoj braći, srednji sin Jewel pomaže na sebi svojstven način, a drugi sin Darl uskače na sve strane. Anse Bundren nekako stoički podnosi cijelu tu situaciju, kao da čeka da Addie što prije umre i da ju mogu otpremiti u Jefferson, gdje je htjela da ju pokopaju.

Kroz različite perspektive saznajemo dosta o životima glavnih likova, ali i samoga mjesta te različitih ljudi koji su na ovaj ili onaj način povezani s obitelji Bundren. Isto tako, saznajemo i o karakterima samih likova; Cash je marljiv, ne govori puno i apsolutno je posvećen poslu, toliko da to u određenoj mjeri prelazi u mazohizam; Jewel je osoran, tvrdoglav i samoživ, fizički snažan, djeluje kao da mrzi sve i svima zamjera, iako izvršava zadatke koji su mu povjereni; Vardaman je još uvijek razigran, pomalo konfuzan u svojim mislima i percepciji realiteta; Dewey Dell je oštra i naivna te očigledno krije određenu tajnu, ali pokazuje brigu za rodbinu; i, na kraju Darl, koji je brižan i senzibilan, izrazito perceptivan, ali opterećen svojom senzibilnom psihom.

Kada Jewel i Darl odu do Jeffersona, majka umre. Cash uspije dovršiti lijes, nakon čega obitelj u kolima kreće za Jefferson. Međutim, velike kiše poplave mostove i obitelj nailazi na velike probleme prilikom prelaska na drugu stranu rijeke. Iako im različiti mještani nude pomoć i savjete, Anse Bundren tvrdoglavo i ponosno odbija pomoć, naglašavajući stalno kako je on to svojoj pokojnoj supruzi obećao i kako to namjerava učiniti neovisno o svemu. Prilikom jednog pokušaja prelaska mosta, kola se prevrnu u rijeku. Lijes skoro nestane, a Cash se gotovo utopi, no Jewel i Darl uspiju sanirati situaciju. Nakon što se situacija smiri, Bundernovi konačno uspijevaju prijeći rijeku i otići za Jefferson.

Tokom puta se otkrivaju različiti mračni detalji iz obiteljske prošlost, poput toga da je Addie varala Ansea s lokalnim opatom Whitfieldom, s kojim je dobila Jewela, da je prezirala supruga jer ju je prisilio da rađa djecu s kojom se nikada nije povezala (ona je, zapravo, voljela jedino Jewela, što je ironično, jer on nju uopće nije volio, za razliku od Darla, koji ju je istinski volio, ali mu ona nije uzvraćala tu ljubav) te da je sedamnaestogodišnja Dewey Dell trudna i da pokušava izvršiti pobačaj. Faulknerov osjećaj za tragediju dolazi do izražaja na samom kraju romana, nakon što pokopaju Addie - pod pritiskom vlastite psihe, Darl potpuno poludi (nakon što je prethodno zapalio štalu čovjeka koji im je dao da u njoj prenoće) i odlazi u zatvor; Dewey Dell ponovo biva izigrana od strane gradskog šarlatana koji ju uvjeri da će uspješno abortirati ako s njim spava, što ona i uradi, iako u dubini zna da to neće upaliti; Anse nakon pokopa svoje supruge kupuje novo zube i pronalazi novu suprugu koju predstavlja svojoj djeci.

Likovi

Addie Bundren - Anseova supruga i majka Casha, Darla, Jewela, Dewey Dell i Vardamana; imala je izvanbračnu aferu s lokalnim opatom Whitfieldom iz koje je nastao Jewel
Anse Bundren - ostarjeli udovac koji je otac sve Addieine djece, osim Jewela
Cash Bundren - najstariji sin Bundrenovih; radišan i sposoban tesar koji je kao dijete slomio nogu padom s crkve; on izrađuje majčin lijes
Darl Bundren - Cashov mlađi brat; najinteligentniji i najsenzibilniji među Bundrenovima, on prepričava 19 od ukupno 59 poglavlja; zbog opterećene psihe i senzibiliteta, na kraju poludi
Jewel Bundren - sin Addie Bundren i opata Whitfielda; tvrdoglav, samoživ i ogorčen; osim Addie, izgleda da nitko od drugih likova ne zna da je on izvanbračno dijete
Dewey Dell Bundren - jedina kći Bundrenovih; opisana kao prilično zgodna za jedno seosko dijete; brine za Darla i Vardamana, a skrbi se i za majku dok ova leži na samrti; spavala s lokalnim farmerom Lafeom koji joj je napravio dijete i dao joj $10 da abortira
Vardaman Bundren - najmlađe dijete Bundernovih; u dobi između 7 i 10 godina, njegove su misli još uvijek konfuzne, a mogućnost perceptije tako kompleksne situacije ograničena
Vernon Tull - farmer koji s obitelji živi nedaleko od Bundernovih; dobar prijatelj s Anseom i manje religiozan od svoje supruge
Cora Tull - Vernonova supruga i Addieina prijateljca; izrazito religiozna, što otvoreno pokazuje
Peabody - lokalni liječnik koji prepričava dva poglavlja u knjizi
Whitfield - lokalni opat koji ima aferu s Addie iz koje se rađa Jewel; prepričava samo jedno poglavlje u kojem fingira odlazak po oprost od Ansea
Samson - lokalni farmer koji u dva navrata pomaže Bundernovima tokom njihova neuspješnog pokušaja prelaska rijeke
Ostali likovi: MacGowan, Moseley, Armstid, Lafe

Stil i struktura

Roman je podijeljen na ukupno 59 poglavlja nejednake duljine (jedno od njih dugo je čak jednu rečenicu), a koji su predstavljeni iz perspektive ukupno 15 različitih likova. Među likovima koji prepričavaju radnju je i Addie, koja nakon smrti dobiva poglavlje u kojem govori o svojim osjećajima i aferi s opatom. Poglavlja su nazvana po imenima likova, a označavaju koji lik prepričava radnju. Neka poglavlja odnose se na iste događaje, ali prepričane iz različitih perspektiva. Likovi se razvijaju i oblikuju upravo kroz te perspektive, što vlastite što one drugih likova, a u cjelini dominira Darlov osvrt na događaje koji je, iako ne najobjektivni, najprodubljeniji.

As I Lay Dying pomogao je u učvršćivanju Faulknerove reputacije kao jednog od pionira, uz Joycea i Virginiju Woolf, tehnike struje svijesti. Tehniku je prvi puta koristio u romanu The Sound and the Fury, a ovome je djelu dala taj specifični intimni prizvuk. Faulkner se poigrava s narativnom tehnikom tako što manipulira konvencionalnim razlikama između struje svijesti i internog monologa. Ponajbolji primjer ovoga je Darl, lik čije je interne monolge Faulkner oblikovao tako da oni namjerno izgledaju kao da Darl ima znatno veće intelektualne kapacitete nego što ih stvarno ima, što se direktno kosi s teorijskom postavkom da interni monolog mora reflektirati način na koji bi jedan lik komunicirao s drugima. Roman je uvelike doprinio razvoju južnjačke renesanse i južnjačke gotike, posebice preko Faulknerovog osjećaja za tragediju, a velik trud učinjen je i prilikom prikazivanja egzistencijalne metafizike svakodnevnice.

Vanjske poveznice
 Full text of As I Lay Dying as an encrypted DAISY Digital Talking Book, from the Internet Archive and bundled with The Sound and the Fury
 Literapedia Page 
 As I Lay Dying analysis and resources for teachers and students

Djela Williama Faulknera
Romani 1930.
Authority control 2